Antonio I.a Agaramont

Antonio I.a Agaramont (1526 - Bidaxune, 1576ko abenduaren 8a) nafar aitoren semea izan zen, Agaramonteko etxekoa, Agaramonteko eta Gixuneko kondea, Baionako alkatea eta Bidaxuneko printzea. Erlijio Gerretan Gaskoiniako eta Nafarroako higanoten burua izan zen.

Bizitza 
Aita Menaud d'Aure (1485-1534), Asterreko bizkondea, eta ama Klara Agaramont, Agaramonteko etxeko oinordekoa, izan zituen. Karlos IX.a errege zela, armada higanotaren buruzagi izan zen Frantziako Erlijio Gerretan, eta oso harreman ona izan zuen haren ama Katalina Medicirekin. Besteak beste, Dreuxeko (1562ko abendua) eta Orléanseko (1563ko otsaila) guduetan borrokatu zen. Joana Albretekoak Nafarroako eta Biarnoko lotinant jeneral izendatu zuen. 1568an, Longjumeauko Bakearen ostean, Joana erregina Arroxelan babestu zen. Harrezkero, Antonio Séméac-eko gaztelura erretiratu eta neutraltasuna gordetzen saiatu zen. 1570eko urriaren 21ean, Bidaxuneko printze izendatu zuen bere burua. 1572an, bizirik atera zen San Bartolome eguneko sarraskitik Katalina Medicik eman zion laguntzari esker.

Ezkontza eta seme-alabak 
 1549ko irailaren 29an, Helena Clermontekoarekin ezkondu zen. Seme-alabak:
 Filiberto Agaramont (1552-1580), Filiberto Gixune ere deitua.
 Teofilo Agaramont (?-1597)
 Joan Antonio Agaramont.
 Margarita Agaramont.
 Klara Susana Agaramont.

Literaturan 
 Aingeru Epaltza, Mailuaren odola, Elkar, Donostia, 2006. (Agerpen laburra du.)

Erreferentziak

Bibliografia 
 Jean de Jaurgain, "Corisande d'Andoins, comtesse de Guiche et dame de Gramont", Eusko Ikaskuntza, 105-140. orr. Online.
 Jean de Jaurgain eta Raymond Ritter, "La maison de Gramont 1040-1967", Les amis du Musée Pyrénéen, Tarbe (Bi liburukiak).

Kanpo estekak 

Agaramonteko etxea
Lapurdiko militarrak
Baionako alkateak
Euskal Herriko kalbindarrak